Vejdirektoratet sender kæmpe pose penge retur til politikerne, efter Silkeborgmotorvejen har været markant billigere at bygge end ventet

Det har kostet langt mindre at bygge Silkeborgmotorvejen end forventet.

Vejdirektoratet, der har stået for byggeriet, har nu gjort regnskabet op. Motorvejen løber op i knap 4,1 mia. kroner. Der var sat 5,5 mia. kroner af til projektet.

- Vi er glade for og stolte over, at det er lykkedes at holde os inden for budgettet, siger afdelingschef Søren Andersen fra Vejdirektoratet til TV 2 I ØSTJYLLAND.

Den halvanden milliard kroner, som motorvejen er blevet billigere, sendes tilbage til Christiansborg, hvor det så er op til politikerne at beslutte, hvad der skal ske med pengene.

Vi er glade for og stolte over, at det er lykkedes at holde os inden for budgettet." Søren Andersen, Vejdirektoratet

At motorvejen er blevet markant billigere, skyldes blandt andet, at Vejdirektoratet har sparet på valget af materialer. Budgettet er løbende gennemgået med en tættekam, fortæller Søren Andersen.

- Det er ikke bare et mål at holde os inden for budgettet - det er hele tiden målet at se, om vi kan gøre det billigere nogle steder, og det er lykkedes, siger han.

Pengene ikke brugt

I forbindelse med byggerier som Silkeborgmotorvejen sættes der penge af i en central pulje, som kan komme i spil, hvis der sker noget helt uventet.

Søren Andersen fortæller, at i tilfældet med Silkeborgmotorvejen var der i den centrale pulje afsat, hvad der svarer til 20 procent af motorvejens anlægssum.

- Det har ikke været nødvendigt at bruge penge fra den pulje i forbindelse med byggeriet, siger Søren Andersen.

Dansk Folkeparti kan hurtigt nævne trafikprojekter, som trænger til en håndsrækning.

- Jeg kunne godt tænke mig at bruge nogle af pengene på at udvide et endnu længere stykke af den østjyske motorvej, end der er lagt op til. Derudover kunne jeg godt tænke mig at forlænge motorvejen, der går fra Aarhus til Djursland, det sidste stykke ud til lufthavnen i Tirstrup, siger transportordfører Kim Christiansen til TV 2 I ØSTJYLLAND.

I forbindelse med finansloven for 2017 blev der sat penge af til at udvide motorvejen mellem Aarhus og Skanderborg. Det bør blot være første skridt, mener Kim Christiansen.

- Der er behov for at udvide motorvejen helt fra Vejle til Randers, så et ekstra beløb vil kunne bringe os et skridt nærmere det mål, siger han.

Kim Christiansen understreger, at alle de overskydende penge fra Silkeborgmotorvejen ikke skal bruges i Østjylland. En del af beløbet skal gå til motorvej på Sjælland og Fyn

Silkeborgmotorvejen blev indviet i september 2016.